EURÓPSKA KOMISIA V Bruseli28. 4. 2021 COM(2021) 213 final SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Európske štrukturálne a investičné fondy na roky 2014 – 2020



Súhrnná správa o výročných správach o implementácii programov z roku 2020





vzťahujúca sa na implementáciu v rokoch 2014 – 2019 {SWD(2021) 86 final}



Európske štrukturálne a investičné fondy na roky 2014 – 2020

Súhrnná správa o výročných správach o implementácii programov z roku 2020

vzťahujúca sa na implementáciu v rokoch 2014 – 2019 1.Úvod Európske štrukturálne a investičné fondy (EŠIF), ktoré spoločne riadi Európska komisia a členské štáty, pozostávajú z piatich nástrojov: Európsky fond regionálneho rozvoja (EFRR), Európsky sociálny fond (ESF), Kohézny fond, Európsky poľnohospodársky fond pre rozvoj vidieka (EPFRV) a Európsky námorný a rybársky fond (ENRF). Z EŠIF sa financujú investície, ktoré zásadným spôsobom prispievajú k stratégii Únie na zabezpečenie inteligentného, udržateľného a inkluzívneho rastu. S podielom na rozpočte Únie na roky 2014 – 2020 vo výške 44 % EŠIF podporujú harmonický, vyvážený a udržateľný rozvoj Únie, prinášajú silnú európsku pridanú hodnotu a prispievajú k hospodárskej, sociálnej a územnej súdržnosti a konvergencii, čo sú dôležité predpoklady dobrého fungovania hospodárskej a menovej únie. EŠIF sú hlavným zdrojom financovania viacerých hlavných cieľov Komisie pod vedením predsedníčky von der Leyenovej. Podpora nízkouhlíkového hospodárstva, ako aj životného prostredia a zmierňovania zmeny klímy a adaptácie na ňu pomáha uskutočniť ambiciózne ciele Európskej zelenej dohody. Investície na podporu zavádzania širokopásmového pripojenia, digitálnej transformácie hospodárstva a technológií, služieb a zručností pomáhajú dosiahnuť, aby bola Európa pripravená na digitálny vek. Podpora väčšej produktívnosti a konkurencieschopnosti podnikov, investície v oblasti zdravia a sociálnej starostlivosti, vzdelávania, zručností a bývania, ako aj riešenie konkrétnych výziev, ktorým čelia vidiecke oblasti a ich obyvatelia, pomáhajú budovať hospodárstvo, ktoré pracuje v prospech ľudí. EŠIF zabezpečujú trvácne zlepšenia hospodárstva a kvality života pre všetkých tak, aby sa pri prechode na ekologické a digitálne hospodárstvo na nikoho a na žiaden región nezabudlo. Hoci EŠIF podporujú predovšetkým dlhodobé investičné stratégie, môžu sa využiť aj v reakcii na nové potreby. Na zmiernenie negatívnych vplyvov krízy v oblasti zdravia a hospodárstva, ktorú spôsobila pandémia COVID-19, sa dostupné zdroje z EŠIF urýchlene presmerovali na potlačenie vplyvov krízovej situácie. EŠIF poskytli so spätnou účinnosťou, ktorá sa vzťahuje na vynaložené výdavky od februára 2020, základnú núdzovú odpoveď na krízu prostredníctvom podpory nákupu zdravotníckeho vybavenia a podpory podnikov, pracovníkov a zraniteľných skupín obyvateľstva pri zvládaní krízy, čím preukázali svoju flexibilitu a schopnosť rýchlej reakcie za nepredvídateľných okolností. Do konca roka 2020 sa vďaka tomu mobilizovali prostriedky vo výške približne 20 miliárd EUR, ktoré boli presmerované na nové naliehavé potreby. V tejto správe sa hodnotí implementácia EŠIF počas obdobia 2014 – 2019. Správa poskytuje informácie o pokroku pri finančnej implementácii a dosiahnutých fyzických výstupoch a výsledkoch z fondov do konca roka 2019. Vychádza z informácií z monitorovania z roku 2019 uvedených vo výročných správach o implementácii, ktorú členské štáty predložili Komisii v súvislosti s ich investičnými programami. Lehota na predloženie výročných správ o implementácií sa posunula z 30. júna na 30. septembra 2020 v súlade s Investičnou iniciatívou v reakcii na koronavírus, ktorou sa zmenilo nariadenie o spoločných ustanoveniach. Uverejnenie tejto správy sa preto zodpovedajúcim spôsobom posunulo, čím sa Komisii umožnilo vopred poskytnúť niektoré informácie týkajúce sa finančnej implementácie EŠIF v roku 2020 a ich mobilizácie na zmiernenie dôsledkov pandémie ochorenia COVID-19. V súhrnnej správe na rok 2020 sa hodnotí zrýchlené tempo finančnej implementácie, ktoré sa v roku 2019 zachovalo vo všetkých tematických oblastiach. Zo správy vyplýva, že úroveň finančnej implementácie je v súlade s viacročným charakterom politík, ktoré sú financované z EŠIF. Do konca roka 2019 sa vynaložilo viac ako 260 miliárd EUR, čo predstavuje 41 % z celkovej alokácie. Pokrok pri finančnej implementácii sa v rámci rôznych tematických okruhov líši, pričom najlepšie výsledky sa dosiahli, pokiaľ ide o konkurencieschopnosť MSP, adaptáciu na zmenu klímy a predchádzanie rizikám a sieťové infraštruktúry v oblasti dopravy a energetiky. Výsledky dosiahnuté v roku 2019 podľa nameraných ukazovateľov v mnohých prípadoch výrazne presiahli kumulatívne výsledky dosiahnuté počas obdobia 2014 – 2018. Z nadobudnutých skúseností vyplýva, že dosiahnuté výsledky spolufinancovaných operácií, ktoré boli podporené z EŠIF, sa približujú úrovni finančnej implementácie v členských štátoch. 2.Prehľad o implementácii 2.1.Finančná implementácia Na roky 2014 – 2020 sú viazané finančné prostriedky vo výške 461 miliárd EUR. Náklady, ktoré vznikli prijímateľom projektov, sú však oprávnené na spolufinancovanie z fondov až do konca roku 2023 (v prípade EPFRV do konca roku 2025). EŠIF sa preto implementujú počas obdobia desiatich rokov, pričom rok 2019 predstavuje šiesty rok tohto obdobia. Fondy doplnené o vnútroštátne spolufinancovanie umožňujú počas programového obdobia 2014 – 2020 investície v celkovej výške 643 miliárd EUR. Objem finančných prostriedkov na projekty, ktoré boli vybrané členskými štátmi na podporu z EŠIF, do konca roka 2019 dosahuje výšku 570,6 miliardy EUR a predstavuje 89 % z celkovej alokácie. Ide o výrazný nárast o 17 percentuálnych bodov v porovnaní so situáciou na konci roka 2018 a potvrdzuje sa tým, že v roku 2019 pokračoval trend zrýchľovania výberu projektov, ktorý sa začal v roku 2016. Hoci sa medzi fondmi vyskytujú rozdiely, celkový trend je uspokojivý a poukazuje na to, že členské štáty dosahujú výrazný pokrok pri výbere projektov a približujú sa k úplnému využitiu alokácie dostupnej počas programového obdobia 2014 – 2020. Politiky dlhodobých investícií sa zvyčajne vyznačujú časovým oneskorením medzi jednotlivými fázami: programovanie, výber operácií, implementácia a výdavky. Z predchádzajúcich skúseností vyplýva, že finančná implementácia EŠIF je zvyčajne pomalá v počiatočných rokoch implementácie a postupom času sa výrazne zrýchľuje. Obdobie 2014 – 2020 nie je výnimkou. Miera čerpania finančných prostriedkov dosahovala na konci roka 2016 úroveň len 7 % a výrazne sa začala zrýchľovať v roku 2017, pričom do konca roku 2019 sa zvýšila na 41 % (a dokonca na 53 % v prípade EPFRV). Očakáva sa, že miera čerpania finančných prostriedkov sa bude počas nasledujúcich rokov naďalej zrýchľovať. Najnovšie finančné údaje oznámené členskými štátmi za rok 2020 potvrdzujú pozitívne trendy z hľadiska výberu (101 %) aj miery čerpania finančných prostriedkov (56 %) do konca roka 2020. Nárast miery čerpania o 15 percentuálnych bodov v roku 2020 je vyšší v porovnaní so zvýšením v roku 2019. Naznačuje to, že miera implementácie za výnimočných okolností krízy spôsobenej pandémiou COVID-19 sa nespomalila. Z hľadiska platieb z rozpočtu EÚ členským štátom sa do konca roka 2019 vyplatila celková čistá suma 182,2 miliardy EUR (39,5 % vrátane predbežného financovania a priebežných platieb nahlásených výdavkov a po odpočte vrátených súm), ktorá sa do konca roka 2020 zvýšila na 253,7 miliardy EUR (55 %). V roku 2019 bola zrušená viazanosť prostriedkov vo výške 130,3 milióna EUR. 2.2.Kľúčové dosiahnuté výsledky EŠIF Regulačným rámcom na roky 2014 – 2020, ktorým sa riadia EŠIF, sa stanovuje súbor spoločných ukazovateľov, ktoré Komisii umožňujú spoľahlivé a koherentné monitorovanie investičných akcií a výstupov. Do konca roka 2019 sa na podporu z fondov vybralo vyše 13 miliónov projektov.

Fond Kumulatívny počet projektov vybraných do konca roka 2019 Kohézny fond 216 088 EPFRV 1 523 204 ENRF 47 038 EFRR 3 211 554 ESF/iniciatíva na podporu zamestnanosti mladých ľudí 8 801 758 Spolu 13 015 692 Hlavné údaje oznámené v súvislosti s výkonnosťou týchto projektov do konca roka 2019 sú: ·na čerpanie podpory z EŠIF bolo vybraných 2,1 milióna podnikov, z ktorých 1,6 milióna podnikov už bolo podporených, ·s podporou z EFRR sa vytvorilo 184 000 nových pracovných miest, ·projekty podporené z ESF a iniciatívy na podporu zamestnanosti mladých ľudí využilo 36,4 milióna účastníkov, ·doposiaľ bolo podporených 1,5 milióna projektov s cieľom pomôcť poľnohospodárskemu sektoru a vidieckym podnikom stať sa konkurencieschopnejšími a vytvárať a udržiavať pracovné miesta vo vidieckych oblastiach, na podporu pri obhospodarovaní pôdy s cieľom lepšej ochrany biodiverzity bolo vybraných 31 miliónov hektárov poľnohospodárskej pôdy alebo 18 % využívanej poľnohospodárskej plochy, ·takmer 3 500 miestnych akčných skupín LEADER podporovaných z EPFRV pokrýva 61 % celkového vidieckeho obyvateľstva (176 miliónov obyvateľov), ·z ENRF sa do konca roka 2019 podporilo 367 rybárskych miestnych akčných skupín. Takmer 93 % z nich bolo v prevádzke. 2.3.Finančné preprogramovanie po preskúmaní výkonnosti V súlade s posilnenou orientáciou EŠIF na výkonnosť počas programového obdobia 2014 – 2020 sa vyčlenila výkonnostná rezerva vo výške 6 % týchto fondov a jej konečná alokácia bola podmienené dosiahnutím čiastkových výkonnostných cieľov stanovených na rok 2018, ktoré boli dohodnuté na začiatku programového obdobia. Komisia preskúmala výkon programov spolufinancovaných z EŠIF v roku 2019. V preskúmaní sa porovnajú dosiahnuté výsledky programov do konca roka 2018 s čiastkovými výkonnostnými cieľmi. Výkonnostná rezerva sa následne pridelila na priority, ktoré dosiahli svoje čiastkové výkonnostné ciele. Celkovo bola prevažná väčšina priorít, ktoré predstavujú 84 % z alokácie na výkonnostnú rezervu, hodnotená ako výkonné priority. Zodpovedalo to 22 miliardám EUR z celkovej sumy výkonnostnej rezervy vo výške 26,1 miliardy EUR. Pre zvyšné priority, ktoré svoje čiastkové ciele nedosiahli, museli členské štáty navrhnúť realokáciu zodpovedajúcej výkonnostnej rezervy (4,1 miliardy EUR) na výkonné priority. Hlavné dôvody, pre ktoré priority nedosiahli svoje čiastkové ciele, predstavovali problémy a slabiny pri implementácii, ako sú nižší dopyt po financovaní v porovnaní s očakávaniami, pomalé administratívne postupy spôsobujúce oneskorenia pri realizácii projektu, vytvorenie priaznivejších vnútroštátnych nástrojov vytláčajúcich EŠIF, ako aj externé faktory mimo kontroly programových orgánov. Preskúmanie výkonnosti podnietilo významné preprogramovanie, ktoré v niektorých prípadoch presahovalo výhradnú realokáciu výkonnostnej rezervy a zahŕňalo ďalšie finančné realokácie medzi tematickým oblasťami programov. Komisia po posúdení návrhov členských štátov na preprogramovanie prijala upravené programy koncom roka 2019 a začiatkom roka 2020. Preskúmanie výkonnosti celkovo viedlo k optimalizácií alokácie prostriedkov z fondov na tematické oblasti, ktoré preukázali dobrú výkonnosť. Preprogramovaním sa zabezpečuje vyššia pridaná hodnota a zvýšená účinnosť EŠIF v rámci ich príspevku k dosahovaniu cieľov programov. 2.4.Podpora EŠIF na boj proti kríze spôsobenej pandémiou COVID-19 Kríza spôsobená pandémiou COVID-19 predstavuje pre Európsku úniu ako celok veľkú výzvu. Vnútroštátne, regionálne a miestne spoločenstvá sú v boji proti tomuto ochoreniu a pri zvládaní jeho sociálno-ekonomických dôsledkov v prvej línii. V marci a apríli 2020 Komisia spustila dva balíky opatrení: Investičná iniciatíva v reakcii na koronavírus a Investičná iniciatíva v reakcii na koronavírus Plus s cieľom mobilizovať politiku súdržnosti EÚ na boj proti kríze. Európsky Parlament a Rada EÚ urýchlene prijali dva návrhy . Hoci balíky opatrení investičných iniciatív v reakcii na koronavírus neprinášajú nové finančné prostriedky EÚ, poskytujú likviditu a flexibilitu na presmerovanie nevyužitých zdrojov tam, kde sú najviac potrebné. Flexibilita zahŕňa napríklad: presun nealokovaných finančných prostriedkov EÚ medzi fondmi a kategóriami regiónov, okamžité navýšenie likvidity na zlepšenie peňažných tokov, možnosť zvýšiť mieru spolufinancovania EÚ na 100 % v účtovnom roku 2020 – 2021, ako aj možnosť zavedenia žiadostí o náhradu výdavkov, ktoré v súvislosti s pandémiou COVID-19 vznikli od 1. februára 2020. Investície členských štátov budú zamerané na: sektor zdravotníctva s cieľom zabezpečovať osobné ochranné prostriedky, financovať testovanie a podporovať nemocnice nákupom dodatočného zdravotníckeho vybavenia, sektor podnikania s cieľom poskytovať prevádzkový kapitál pre MSP, uľahčovať digitalizáciu a vytvoriť alebo prepracovať finančné nástroje a podporu občanov s cieľom zavádzať systémy zachovávania pracovných miest a pomáhať zraniteľným skupinám. Objem presmerovaných zdrojov v rámci fondov politiky súdržnosti (EFRR, ESF a Kohézny fond) dosiahol do konca roka 2020 tieto hlavné číselné hodnoty: Preprogramovanie: ·7 miliárd EUR na akcie v oblasti zdravia, ·11 miliárd EUR na podporu podnikania,

·3,1 miliardy EUR na priamu podporu pre občanov vrátane pracovníkov a zraniteľných skupín. Financovanie a upravené pravidlá: ·okamžité navýšenie likvidity vo výške 7,6 miliardy EUR, ·166 programov v rámci politiky súdržnosti využilo 100 % mieru spolufinancovania EÚ, čím sa znížilo vnútroštátne spolufinancovanie o 6,2 miliardy EUR, ktoré sa mohli využiť na iné vnútroštátne opatrenia v reakcii na krízu, ·5,5 miliardy EUR sa presunulo medzi fondmi a medzi kategóriami regiónov. Do konca roka 2020 sa v rámci zdrojov politiky súdržnosti na boj proti kríze zmobilizovalo/preprogramovalo 19,7 miliardy EUR. V prehľade o koronavíruse (Coronavirus dashboard) na platforme otvorených údajov sa uvádzajú aktuálne informácie o týchto údajoch. Na pomoc pri zmierňovaní sociálno-ekonomických vplyvov pandémie na poľnohospodárstvo a vidiecke oblasti sa zaviedlo nové opatrenie v rámci EPFRV poskytujúce dočasnú pomoc na zvýšenie likvidity pre poľnohospodárov a vidiecke podniky, ktorých sa kríza spôsobená pandémiou COVID-19 osobitne dotkla. Do konca roka 2020 sa nové opatrenie aktivovalo vo viac ako 40 národných alebo regionálnych programoch rozvoja vidieka v 14 členských štátoch. Na opatrenie sa vyčlenilo viac ako 700 miliónov EUR. Okrem toho sa na základe Investičnej iniciatívy v reakcii na koronavírus Plus zaviedli nové možnosti využívania finančných nástrojov podporovaných z EPFRV na financovanie samostatných úverov na prevádzkový kapitál a záruk pre MSP. Do konca roka 2020 sa tieto možnosti zaviedli siedmimi finančnými nástrojmi podporovanými z EPFRV v rámci zmien programov rozvoja vidieka týkajúcich sa pandémie COVID-19. Zaviedli sa aj rôzne možnosti flexibility s cieľom pomôcť členským štátom a prijímateľom zvládať dôsledky pandémie. Upravili sa napríklad postupy zmien a pravidlá kontroly programov rozvoja vidieka a v niektorých prípadoch sa vopred vyplatili platby prijímateľom, pričom sa predĺžili lehoty na podávanie žiadostí o podporu. Podobne sa v rámci ENRF v dôsledku pandémie COVID-19 zaviedla núdzová podpora na kompenzáciu dočasného zastavenia rybolovných činností a pozastavenie alebo zníženie výroby a spracovania. Očakáva sa, že uvedené opatrenia udržia dostatočné úrovne implementácie aj v roku 2020, pričom budú chrániť investície a činnosti v kontexte pandémie a podporovať trend celkového zlepšenia uvedený v oddiele 2.1. Rámček 1: Príklad príspevku EŠIF k reakcii na pandémiu COVID-19 •S cieľom čeliť výzvam súvisiacim s pandémiou koronavírusu, ktoré vplývajú na MSP v Gävleborgu (Švédsko), projekt s názvom „We are changing!“ (Meníme sa!) poskytuje týmto MSP podporu a poradenstvo pri transformácií na inovatívnejšie digitalizovanejšie, udržateľnejšie a konkurencieschopnejšie podniky. V rámci projektu sa zároveň vytvorí vzdelávacia platforma na výmenu skúseností a vykoná sa podrobná analýza vplyvu krízy spôsobenej koronavírusom v regióne Norra Mellansverige. Polovica nákladov na projekt pochádza z EFRR v podobe grantu vo výške 2,7 milióna EUR. 3.Vykonávanie podľa kľúčových tém V nasledujúcich oddieloch sa uvádza prehľad dosiahnutých výsledkov fondov podľa hlavných oblastí politiky. Uverejnenie tejto súhrnnej správy z roku 2020 prebieha súbežne s aktualizáciou platformy otvorených údajov o EŠIF, ktorá obsahuje prehľad o finančnom objeme vybraných projektov a o výdavkoch, ako aj prognózy a úspechy týkajúce sa spoločných ukazovateľov nahlásených programovými orgánmi za rok 2019. Na platforme sa zobrazujú najnovšie nahlásené hodnoty, ktoré sa môžu líšiť od údajov dostupných po dokončení tohto textu. 3.1.Inteligentný rast: výskum a inovácie, IKT a konkurencieschopnosť MSP Finančná implementácia (v % z celkovej plánovanej sumy) Celková plánovaná suma EÚ + vnútroštátne zdroje, v miliardách EUR) Finančné prostriedky v celkovej výške 189 miliárd EUR, čo predstavuje 30 % celkových finančných prostriedkov, sú vyčlenené na inteligentné ciele, ktoré zahŕňajú výskum, technologický vývoj a inovácie, IKT a konkurencieschopnosť MSP. Do konca roka 2019 hodnota projektov vybraných na tieto ciele dosiahla 144 miliárd EUR, čo predstavuje 88 % z celkovej alokácie (alokované na projekty v ďalej uvedenom grafe), pričom 64,5 miliardy EUR, čo zodpovedá 40 % alokácie, sa už vyplatilo prijímateľom v rámci projektu (vynaložené na projekty) alokované na projekty vynaložené na projekty Výskum a inovácie Informačné a komunikačné technológie Konkurencieschopnosť MSP

Využívanie EŠIF na podporu výskumu a inovácií je kľúčom k tomu, ako pomáhať členským štátom a regiónom vytvárať podmienky potrebné na inovácie, výskum a vývoj v praxi. Podpora inovácií prostredníctvom stratégií pre inteligentnú špecializáciu je kľúčová pre širokú škálu priorít Komisie, najmä Európsku zelenú dohodu, hospodárstvo, ktoré pracuje v prospech ľudí, a vytvárane Európy pripravenej na digitálny vek. Do konca roka 2019 boli zaznamenané značné úspechy v oblasti výskumu a inovácií. Napríklad v dôsledku podpory z EFRR spolupracovalo viac ako 34 000 podnikov s výskumnými inštitúciami (53 % cieľovej hodnoty) a viac ako 17 000 podnikov uviedlo nové výrobky na trh (59 % cieľovej hodnoty, čo je nárast o 20 percentuálnych bodov od roku 2018). EŠIF významným spôsobom prispievajú k digitálnej transformácii európskeho hospodárstva zlepšovaním infraštruktúry IKT, ako aj posilňovaním postavenia občanov, podnikov a subjektov verejného sektora prostredníctvom technológií a zručností novej generácie. Výber projektov sa v roku 2019 výrazne zvýšil o 3 miliardy EUR, čím dosiahol úroveň 83 % z celkovej alokácie. Platby, ktoré zaostávajú za ďalšími oblasťami politiky (27 % z celkovej alokácie), ich nárastom o 12 percentuálnych bodov v roku 2019 rýchlo dobiehajú. Keďže sa očakáva, že sa väčšina investícií uskutoční v roku 2020 a neskôr, EŠIF budú pomáhať vytvárať Európu pripravenú na digitálny vek. Viac ako 4,5 milióna domácností už teraz vďaka projektom, ktoré sa podporujú z EFRR, využíva výhody lepšieho prístupu k širokopásmovému pripojeniu. Na konci programového obdobia sa očakáva prínos pre viac ako 12 miliónov domácností. Prínosy podpory z EPFRV v celkovej výške viac ako 830 miliónov EUR na zlepšovanie prístupnosti, využívania a kvality IKT vo vidieckych oblastiach využilo viac ako 1 400 investičných operácií. Z lepšej infraštruktúry alebo kvalitnejších služieb IT má vo vidieckych oblastiach prospech viac ako 5 miliónov ľudí. EFRR, EPFRV a ENRF predstavujú s podielom 16 % z celkovej alokácie z EŠIF zameraných na MSP najväčší zdroj finančných prostriedkov EÚ pre MSP, čím prispievajú k priorite Komisie podporovať „hospodárstvo, ktoré pracuje v prospech ľudí“. Fondy poskytujú životne dôležitú podporu pre rast podnikov, zvyšovanie ich produktivity a konkurencieschopnosti, ako aj podporu zavádzania inovatívnych riešení v podnikoch. Vzhľadom na to, že 90 % plánovanej sumy už bolo alokovaných na projekty a takmer 50 % prostriedkov sa už vynaložilo, ide o jednu z oblastí podpory s najvyššou výkonnosťou do konca roka 2019. Počas rovnakého obdobia sa na podporu z EFRR vo forme grantov, finančných nástrojov alebo nefinančnej podpory vybralo 1,1 milióna podnikov. Viac ako 600 000 z nich už podporu využilo a zrealizovalo svoje projekty, čo predstavuje výrazný nárast (42 percentuálnych bodov) v porovnaní s dosiahnutými výsledkami na konci roka 2018. Vďaka podpore z EFRR sa v prijímajúcich podnikoch doposiaľ vytvorilo 184 000 pracovných miest (46 % cieľovej hodnoty) a očakáva sa vytvorenie ďalších 190 000 pracovných miest v rámci už vybraných projektov. Takmer 45 % z poskytnutej podpory z ENRF sa vyčlenilo na zlepšovanie konkurencieschopnosti MSP, z ktorých väčšina pôsobí vo vzdialených spoločenstvách. Rámček 2: Príklady príspevku EŠIF k inteligentnému rastu •Slovinsko podporuje viacero inovatívnych výskumno-vývojových projektov, ktoré majú pomáhať podnikom vyvíjať nové alebo vylepšené výrobky, postupy alebo služby s vysokou pridanou hodnotou a trhovým potenciálom. Jedným z takýchto príkladov je systém zariadení a softvéru na automatizáciu domácnosti s názvom HIQ Home. Jeho hlavnou funkciou je kontrola zariadenia domácnosti (osvetlenie, žalúzie, vykurovanie a chladenie). Môže však vykonávať aj sofistikovanejšie funkcie, ako je energetické manažérstvo. Projekt týkajúci sa systému HIQ Home využíva príspevok z EFRR vo výške 400 000 EUR. •V Comunidad Valenciana (Španielsko) bola používateľom sprístupnená mobilná aplikácia, ktorá im umožňuje komunikovať s pracovníkmi služieb zdravotnej starostlivosti, spravovať dohodnuté návštevy u lekára a predchádzať tak vystávaniu v radoch, a to vďaka projektu „GVA Salut: Podpora digitálnych verených služieb v elektronickom zdravotníctve.“ Táto aplikácia zvýšila účinnosť, dostupnosť a kvalitu služieb zdravotnej starostlivosti v celkom regióne. Počas vypuknutia nákazy COVID-19 bola do aplikácie zapracovaná nová funkcia na šírenie informácií o opatreniach a odporúčaniach pre všetkých používateľov. Do apríla 2019 presiahol počet používateľov 400 000, pričom počet dohodnutých návštev u lekára sa zvýšil na približne 200 000. Celková investícia do tohto projektu dosahuje 34 miliónov EUR s príspevkom z EFRR vo výške 17 miliónov EUR. •Regadio de Precisão – Presné zavlažovanie (Portugalsko): Operačná skupina EIP-AGRI, ktorá je podporovaná z EPFRV, bola zriadená s cieľom vyvíjať agronomické nástroje, ktoré poľnohospodárom umožnia účinnejšie využívať pivotové zavlažovanie. Projekt umožňuje poľnohospodárom účinnejšie zavlažovanie a hnojenie na základe informácií a individuálne prispôsobeného poradenstva so zreteľom na vlastnosti pôdy, zásoby vody v pôde a konkrétnu plodinu. •Rozvoj podnikov maloobjemového rybolovu a akvakultúry v oblasti rybárskej miestnej akčnej skupiny v západnej Litve je nevyhnutnou súčasťou hospodárskeho rozvoja regiónov, ako sú napríklad Klaipeda a Priekulė. Cieľom tohto projektu, ktorý vykonáva malý miestny podnik, je zlepšenie spracovania miestnych produktov rybolovu a akvakultúry prostredníctvom série strategických investícií financovaných z ENRF. 3.2.Udržateľný rast: nízkouhlíkové hospodárstvo, zmena klímy, životné prostredie a dopravné a energetické siete Celková plánovaná suma (EÚ + vnútroštátne zdroje, v miliardách EUR) Podporou investícií do klimaticky neutrálneho, čistého a obehového hospodárstva, ako aj investícií v oblasti životného prostredia a adaptácie na zmenu klímy EŠIF (najmä EPFRV, EFRR a Kohézny fond) významným spôsobom prispievajú k ambicióznym cieľom Európskej zelenej dohody. Z programov sa na udržateľný rast vyčlenilo 250,6 miliardy EUR, čo predstavuje 39 % z celkovej alokácie. Do konca roku 2019 sa na projekty alokovalo 208,6 miliardy EUR (92 % z vyčlenených finančných prostriedkov) a miera čerpania dosiahla 101,4 miliardy EUR (45 % z celkovej plánovanej sumy). Nízkouhlíkové hospodárstvo Adaptácia na zmenu klímy a predchádzanie rizikám Ochrana životného prostredia a efektívnosť využívania zdrojov Sieťové infraštruktúry v oblasti dopravy a energetiky alokované na projekty vynaložené na projekty Finančná implementácia (v % z celkovej plánovanej sumy) Počas rokov 2014 – 2020 sa 25 % prostriedkov EŠIF vyčleňuje na projekty s cieľmi v oblasti klímy. Projekty zahŕňajú širokú škálu akcií v oblasti nízkouhlíkového hospodárstva, obehového hospodárstva, predchádzania rizikám, ochrany životného prostredia, čistej mestskej mobility a pridružených výskumných a inovačných činností. Príspevky EŠIF sa pohybujú od 57 % z celkových rozpočtových prostriedkov EPFRV alokovaných na ciele v oblasti klímy, 27 % celkovej alokácie z Kohézneho fondu, 19 % celkovej alokácie z ENRF až po 17 % celkovej alokácie z EFRR. Sumy pridelené na projekty a sumy vynaložené na projekty s cieľmi v oblasti zmierňovania zmeny klímy zaznamenali počas roka 2019 v dôsledku zrýchlenia implementácie programu značný nárast, a to napriek tomu, že ich podiel na celkových sumách naďalej zostáva pod úrovňou objemu plánovaného pre Kohézny fond, EFRR a ENRF. EPFRV a ESF prekračujú úrovne alokácie plánovanej pre ciele v oblasti klímy. V prílohe 3 sa uvádzajú podrobnosti o alokácii a miere čerpania fondov na ciele v oblasti klímy. Z hľadiska finančného pokroku existujú medzi rôznymi témami významné rozdiely. Adaptácia na zmenu klímy a predchádzanie rizikám je jedným z najrýchlejšie sa rozvíjajúcich tematických cieľov z hľadiska prostriedkov, ktoré prijímatelia už čerpajú. Na druhej strane investície do nízkouhlíkového hospodárstva zaostávajú v dôsledku veľmi pomalého začiatku počas prvých rokov programového obdobia, ktoré sa doposiaľ nepodarilo dobehnúť ani zrýchlením zaznamenaným počas posledných troch rokov. Dôvodom je, že veľký podiel EŠIF ide na podporu investícií do infraštruktúry, ako sú energetická hospodárnosť budov, energia z obnoviteľných zdrojov, inteligentné distribučné elektrizačné sústavy alebo udržateľná mestská doprava, pri ktorých cyklus realizácie projektu trvá zvyčajne dlhšie. Do konca roka 2019 boli zaznamenané tieto konkrétne výsledky: · výrobná kapacita energie z obnoviteľných zdrojov sa zvýši o 5 800 MW (81 % cieľovej hodnoty), z ktorých 2 100 MW už bolo nainštalovaných, čo je takmer dvojnásobok v porovnaní s kapacitou nainštalovanou na konci roka 2018, ·zlepší sa energetická hospodárnosť 598 000 domácností (96 % cieľovej hodnoty), na konci roka 2019 využívalo lepšie podmienky už 285 000 domácností, čo je o 100 000 viac ako na konci roka 2018, ·spotreba energie verejných budov sa ročne zníži o 6,1 terawatthodín (92 % cieľovej hodnoty), z čoho sa už ročne ušetrilo 1,2 terawatthodiny, čo je dvojnásobok v porovnaní s výsledkom z konca roka 2018,

·výhody lepšieho zásobovania vodou bude využívať 21 miliónov ľudí (prekročenie cieľovej hodnoty už o 80 %), z ktorých 2,5 milióna ľudí jeho výhody už využíva (dvojnásobok v porovnaní s výsledkom dosiahnutým do konca roka 2018), ·opatreniami na ochranu pred povodňami sa zníži zraniteľnosť takmer 40 miliónov ľudí (161 % z cieľovej hodnoty), z ktorých 7,5 milióna ľudí už nie vďaka investíciám podporovaným z EŠIF vystavených rizikám povodní, ·vďaka projektom v oblasti čistej mestskej mobility sa zrealizovalo 102 km nových alebo vylepšených električkových tratí a tratí metra (21 % cieľovej hodnoty), pričom ďalších 400 km sa buduje v rámci prebiehajúcich projektov, ·lepšou správou poľnohospodárskej a lesnej pôdy dosiahla EÚ 99 % svojich cieľových hodnôt na rok 2023 v súvislosti so sekvestráciou a zachovaním oxidu uhličitého, ako aj so znížením emisií skleníkových plynov a amoniaku v odvetvi poľnohospodárstva, ·na zachovanie a ochranu životného prostredia, napríklad prostredníctvom ochrany lokalít sústavy Natura 2000, a na podporu efektívneho využívania zdrojov a znižovania odpadu sa vyčlenilo 40 % podpory z ENRF poskytovanej odvetviam rybolovu a akvakultúry v rámci tematického cieľa „Zachovanie a ochrana životného prostredia a podpora efektívneho využívania zdrojov“. Rámček 3: Príklady príspevku EŠIF k udržateľnému rastu • V českom meste Zlín sa prostredníctvom grantu vo výške 3 milióny EUR z EFRR financoval nákup siedmich nových trolejbusov s inovatívnym systémom palubnej batérie, ktoré budú jazdiť na nedávno predĺženej dopravnej trase v meste. Vďaka batériám majú trolejbusy dojazd až 12 km nad rámec bežnej trasy, čo umožňuje väčšiemu počtu obyvateľov mesta využívať tento bezpečný a ekologický spôsob dopravy. •V Írsku poskytuje most Mary Elmes veľmi potrebný multimodálny prístup cez rieku Lee v centre mesta Cork. Most podporuje ekologickejšie formy dopravy, keďže poskytuje prepojenie medzi dvoma významnými časťami mesta pre takmer 11 000 chodcov a cyklistov denne. Projekt získal grant z EFRR vo výške 1,5 milióna EUR. •V meste Varna v Bulharsku sa z ENRF podporil podnik Lavrak Ltd, ktorý podniká v oblasti rybolovu, a to prostredníctvom investícií na zlepšenie finančnej a environmentálnej udržateľnosti jeho rybolovných činností. Ide o rodinný podnik, ktorý sa venuje všetkému od rybolovu po predaj, marketing a komunikáciu. ENRF pomáhal tomuto podniku rozšíriť podnikanie a podporoval ho počas pandémie COVID-19. •Projekt v Slovinsku posunul s podporou z EPFRV pestovanie viniča šetrné k prírode o krok ďalej k vývoju spracovateľských postupov s nulovou tvorbou odpadu, ktorý využíva všetky vedľajšie produkty hrozna udržateľným a úplne obehovým spôsobom. Spotrebitelia si výsledné semená, olej a múku veľmi obľúbili. Vinohrady sú obrábané bez použitia herbicídov a s minimálnym využitím insekticídov. Pri výrobe vína sa vďaka obehovým postupom a vývoju nových produktov vytvára 0 % odpadu. 3.3.Inkluzívny rast: zamestnanosť, sociálne začlenenie a vzdelávanie EÚ naďalej poskytuje rozhodujúci impulz pre svoj sociálny program, najmä od prijatia Európskeho piliera sociálnych práv. V tejto súvislosti sa z EŠIF podporili štrukturálne reformy vrátane modernizácie verejných služieb, podpory zamestnanosti mladých ľudí, znižovania chudoby a nerovnosti a riešenia otázky rodovej rovnosti, ako aj hľadísk sociálneho začlenenia, napríklad bezdomovectva a vylúčenia z bývania. Celková plánovaná suma (EÚ + vnútroštátne zdroje, v miliardách EUR) Pre túto oblasť je naplánovaných viac ako 174 miliárd EUR, najmä z ESF. Do konca roka 2019 hodnota projektov vybraných na podporu dosiahla 123 miliárd EUR alebo 85 % z celkovej alokácie a spolu sa vyčerpalo 57,5 miliardy EUR alebo 40 % z celkovej plánovanej sumy. alokované na projekty vynaložené na projekty Finančná implementácia (v % z celkovej plánovanej sumy) Udržateľné a kvalitné zamestnanie Sociálne začlenenie Vzdelávanie a odborná príprava Projekty v hodnote 49 miliárd EUR boli vybraté na zlepšenie pracovných príležitosti a zapojilo sa do ich 36,4 milióna účastníkov podporovaných v rámci ESF a iniciatívy na podporu zamestnanosti mladých ľudí vrátane takmer 14,6 milióna nezamestnaných a 13,9 milióna neaktívnych účastníkov. Do konca roka 2019 získalo vďaka podpore z ESF a iniciatívy na podporu zamestnanosti mladých ľudí zamestnanie 4,5 milióna ľudí. Osoby s nízkou kvalifikáciou predstavujú 49 % všetkých účastníkov; 15 % účastníkov boli migranti, účastníci s cudzím pôvodom alebo príslušníci menšín. Účasť žien a mužov na činnostiach podporovaných z ESF je na úrovni EÚ rozdelená takmer rovnomerne (52 % žien). Nárast počtu účastníkov v rámci ESF a iniciatívy na podporu zamestnanosti mladých ľudí od konca roka 2016 jasne naznačuje prudké zrýchlenie realizácie projektov v praxi. Investície do zamestnanosti dosahujú dobré výsledky. Popri ESF iniciatíva na podporu zamestnanosti mladých ľudí naďalej poskytuje významnú finančnú podporu pre mladých ľudí v oprávnených členských štátoch. Iniciatíva dosahuje dobré výsledky, pričom sa do konca roka 2019 pridelilo na 227 000 projektov 10,4 miliardy EUR. Vykázané výdavky poukazujú na dobrú implementáciu v praxi; do konca roka 2019 boli do opatrení podporených z iniciatívy na podporu zamestnanosti mladých ľudí začlenené približne 3 milióny mladých ľudí: ·intervenciu v rámci iniciatívy ukončili približne 2 milióny účastníkov, ·viac ako 900 000 účastníkov dostalo ponuku na zamestnanie, ďalšie vzdelávanie, učňovskú alebo odbornú prípravu a ·približne 1,4 milióna účastníkov, ktorí boli v procese vzdelávania alebo odbornej prípravy, získalo kvalifikáciu alebo získalo zamestnanie vrátane samostatnej zárobkovej činnosti.

Hodnota projektov vybraných v oblasti sociálnej inklúzie, ktorej najväčším prispievateľom je ESF, doposiaľ dosiahla 57 miliárd EUR: Do konca roku 2019 dostalo vďaka podpore z ESF 2,5 milióna účastníkov so zdravotným postihnutím, 5,6 milióna migrantov, účastníkov s cudzím pôvodom alebo príslušníkov menšín a 6,5 milióna ďalších znevýhodnených ľudí pomoc pri zlepšovaní ich pracovných príležitostí a pri rozvoji vhodných zručností pre trh práce. Pokiaľ ide o vzdelávanie a odbornú prípravu, na konkrétne projekty sa vyčlenilo 41,8 miliardy EUR. Do konca roka 2019 sa vďaka podpore ESF pomohlo 17,8 milióna osobám s nízkou kvalifikáciou, 5,5 milióna získalo kvalifikáciu a 1,8 milióna sa zúčastnilo na procese vzdelávania a odbornej prípravy. Vďaka podpore z EFRR sa rozšírila kapacita starostlivosti o deti a vzdelávacia infraštruktúra pre 15 miliónov ľudí (o 8,7 milióna viac ako na konci roka 2018) a v súčasnosti môže využívať lepšie služby zdravotnej starostlivosti 39 miliónov ľudí v celej EÚ (o 11,3 milióna viac ako na konci roka 2018). Z EPFRV sa podporilo viac ako 63 000 operácií na zlepšovanie sociálneho začlenenia vo vidieckych oblastiach. Zároveň sa z neho poskytla podpora miestnym vidieckym spoločenstvám pri vykonávaní ich vlastných rozvojových stratégií. Takmer 3 500 miestnych akčných skupín pokrýva viac ako 60 % vidieckeho obyvateľstva v EÚ a spája verejné, súkromné a občiansko-spoločenské zainteresované strany v konkrétnej oblasti. Rámček 4: Príklady príspevku EŠIF k inkluzívnemu rastu •V Belgicku postihnutom pandémiou COVID-19 Vedomostné centrum pre kreatívny priemysel Technocité, so sídlom neďaleko mesta Mons vo Valónsku, zriadilo virtuálne kurzy, aby sa účastníci mohli naďalej zúčastňovať na kurzoch odbornej prípravy. Prostriedky vo výške približne 3,3 milióna EUR z ESF umožnili učiteľom a študentom pokračovať v kurzoch vo Vedomostnom centre Technocité. Kurzy odbornej prípravy sú zamerané na témy, ako je kybernetická bezpečnosť, umelá inteligencia, virtuálna realita, internet vecí, zvukový dizajn atď. Z ESF sa zároveň podporuje sieť „Stuyfplek“ na podporu osobného rastu znevýhodnených ľudí a osôb so zdravotným postihnutím s cieľom pomôcť im získať zamestnanie. Projekt, na ktorý boli pridelené finančné prostriedky EÚ vo výške 377 000 EUR, sa rýchlo prispôsobil s cieľom nájsť nové spôsoby odbornej prípravy a interakcie prostredníctvom online kurzov a školení počas krízy spôsobenej koronavírusom. •V Španielsku projekt s názvom „Empleaverde“ s rozpočtom vo výške 47 miliónov EUR, ktorý je spolufinancovaný z ESF, vytvára zelené pracovné miesta, propaguje podnikanie a pomáha v krajine budovať spravodlivejšie, ekologickejšie a odolnejšie hospodárstvo. Činnosti projektu, ktoré pokračovali aj počas pandémie ochorenia COVID-19, zahŕňajú zlepšovanie prierezových zručností, stratégie aktívneho hľadania práce, vytváranie sietí a profesionálnych kontaktov a rozvoj emocionálnej inteligencie. Doteraz sa v rámci programu spolufinancovalo 339 projektov, pričom sa spolupracovalo s 500 organizáciami. Projekt podporil 1,3 milióna príjemcov a prispel v vytvoreniu 2 600 podnikov. •V Luxembursku sa s podporou z EPFRV zriadil obchod s potravinami a spoločenská kaviareň s cieľom uľahčiť vstup ľudí s mentálnym postihnutím na trh práce. Zorganizovalo sa približne 40 seminárov, na ktorých sa zúčastnilo viac ako 500 účastníkov. Niektorí ľudia s mentálnym postihnutím sa stali pomocnými učiteľmi v dielňach, ktoré vyrábajú mydlá a sviečky. Dve pracovné miesta sa vytvorili pre ľudí so špeciálnymi potrebami. V spolupráci so spoločnosťou Fairtrade Lëtzebuerg bola vytvorená značka čaju s osvedčením bioznačky. Balenie čaju sa vyrába v dielňach pre ľudí so špeciálnymi potrebami. •Cieľom nového Centra geriatrickej starostlivosti v poľskom prímorskom meste Sopot je poskytnúť obyvateľom Pomoranského vojvodstva v seniorskom veku prístup ku komplexnej škále špecializovaných lekárskych služieb, ktoré predtým neboli v regióne dostupné. Popri nemocničnej a ambulantnej liečbe tieto služby zahŕňajú nepretržitú podporu pri starostlivosti na diaľku pre pacientov, ich rodiny a osoby s opatrovateľskými povinnosťami. Okrem toho sa otvorením centra vytvorilo už 70 nových pracovných miest. Z celkovej hodnoty projektu vo výške 6,6 milióna EUR predstavuje príspevok z EFRR sumu vo výške 4,6 milióna EUR. •Rybárska miestna akčná skupina pôsobiaca v oblasti obce Chioggia a delty Pádu v Taliansku úspešne presvedčila strednú školu, aby spustila oficiálny program odbornej prípravy v oblasti komerčného rybolovu a produkciu rýb. S podporou ENRF rybárska miestna akčná skupina spolu so zainteresovanými stranami z odvetvia rybárstva a širším miestnym spoločenstvom využila svoje činnosti na oživenie financované z ENRF, aby prilákala prvú skupinu študentov, ktorí sa neskôr stanú podnikateľmi. 3.4.Posilňovanie inštitucionálnej kapacity a efektívna verejná správa Finančná implementácia (v % z celkovej plánovanej sumy) Celková plánovaná suma (EÚ + vnútroštátne zdroje, v miliardách EUR) Do konca roka 2019 sa na projekty, ktoré sa zaoberajú inštitucionálnou kapacitou a reformami, alokovalo odhadom 5,2 miliardy EUR, čo predstavuje 83 % z plánovanej sumy vo výške 6,2 miliardy EUR (najmä z programov ESF). Čerpanie v praxi predstavovalo 1,8 miliardy EUR (30 % z celkovej plánovanej sumy). Úsilie dopĺňala podpora poskytovaná okrem EŠIF aj prostredníctvom programu na podporu štrukturálnych reforiem, ktorý sa v súčasnosti transformoval na Nástroj technickej podpory. alokované na projekty vynaložené na projekty Efektívna verejná správa V rámci tohto cieľa: ·z ESF sa podporilo 487 782 účastníkov, ·z ESF sa podporilo 2 331 projektov zameraných na vnútroštátnu, regionálnu alebo miestu verejnú správu alebo verejné služby. Zaostáva vykonávanie projektov zameraných na budovanie kapacity pre zainteresované strany, ktoré realizujú politiky v oblasti vzdelávania, celoživotného vzdelávania, odbornej príprav a zamestnanosti, pričom miera výberu projektov sa stále nachádza pod úrovňou 40 %. Príčiny oneskorenia sa medzi členskými štátmi líšia a zahŕňajú právne zmeny ovplyvňujúce vykonávanie alebo ťažkosti spojené s inovačnými a zložitými prvkami intervencie. Rámček 5: Príklad podpory z EŠIF na posilňovanie inštitucionálnej kapacity •Cieľom talianskeho projektu v rámci ESF je zlepšiť administratívnu kapacitu malých obcí (t. j. obcí s počtom obyvateľom nepresahujúcim 5 000 a obcí vytvorených zlúčením viacerých obcí, pričom každá z nich nemá viac ako 5 000 obyvateľov) a podporovať účinné verejné služby, dobrú správu a budovanie inštitucionálnych kapacít na miestnej úrovni. Projekt s celkovým rozpočtom vo výške 42 miliónov EUR bude vplývať na kvalitu služieb pre občanov a podniky, prostredníctvom primeraných digitálnych reorganizačných intervencií a prístupu k údajom zlepšovať zručnosti miestnych verejných orgánov pri vykonávaní politík podporovaných z EŠIF, posilňovať viacúrovňovú správu vecí verejných a dopĺňať reformu miestnych orgánov verejnej správy. 3.5. Územný a mestský rozvoj

V rokoch 2014 – 2020 bolo približne 32 miliárd EUR vyčlenených na integrovaný územný rozvoj a trvalo udržateľný rozvoj miest. Pri vykonávaní týchto stratégií došlo v prvých rokoch programového obdobia k určitým oneskoreniam v dôsledku oneskorenia pri dokončovaní stratégií a stanovovaní administratívnych postupov zabezpečujúcich decentralizované vykonávanie. Z fondov politiky súdržnosti sa do konca roka 2019 na projekty alokovalo 23 miliárd EUR, čo predstavuje 73 % plánovanej alokácie. Zaznamenalo sa významné zrýchlenie miery výdavkov vytváraných projektmi, ktorá do konca roka 2019 dosiahla výšku 8,3 miliardy EUR (26 % plánovanej alokácie). Ide o výrazný nárast v porovnaní so sumou vo výške 1,2 miliardy EUR na konci roka 2017. Projektmi vybranými v rámci integrovaných rozvojových stratégií sa do konca roka 2019 dosiahne: 42 miliónov štvorcových metrov obnoveného alebo novovytvoreného otvoreného mestského priestoru (141 % cieľovej hodnoty) dostupného pre verejnosť, 2,6 milióna štvorcových metrov zrenovovaných alebo novopostavených verejných budov (111 % cieľovej hodnoty) a takmer 21 000 zrenovovaných bytových jednotiek (88,1 % cieľovej hodnoty). Súbežne s finančnou implementáciou zaostáva aj fyzická realizácia a pohybuje sa na úrovni od 15 do 30 % cieľových hodnôt.



Rámček 6: Príklad podpory z EŠIF na posilňovanie územného a mestského rozvoja •Na predmestí poľského mesta Krakov sa bývalá priemyselná oblasť a niekdajšie divoké parkovisko premenilo na zelený priestor na rekreáciu a stretnutia, ktorý je otvorený pre všetkých obyvateľov. Park Przystań Wisła bol vytvorený za širokého zapojenia verejnosti, ktorá si projekt koncepcie parku vybrala v rozsiahlej verejnej konzultácii. Medzi zariadenia v parku patrí kaviareň, ihrisko a umelecká galéria pod otvoreným nebom, kde môžu miestni obyvatelia vystavovať svoje diela. Súčasťou parku je aj dažďová záhrada a verejná zeleninová záhrada. Pre osoby so zdravotným postihnutím je zabezpečený osobitný prístup. Celková hodnota investícií do tohto projektu dosiahla 603 462 EUR s príspevkom z EFRR vo výške 319 243 EUR. 3.6.Územná spolupráca EFRR poskytuje podporu na programy územnej spolupráce, ktoré investujú do cezhraničných, nadnárodných a medziregionálnych projektov. Hodnota týchto projektov dosiahla 12,6 miliardy EUR z plánovanej alokácie, z čoho sa do konca roka 2019 alokovalo na projekty už 11,8 miliardy EUR. Tieto projekty vytvorili výdavky vo výške 3,8 miliardy EUR, čo predstavuje 30 % plánovanej sumy. Celkovo zostala finančná implementácia programov spolupráce do konca roka 2019 pomalšia v porovnaní s implementáciou vnútroštátnych/regionálnych programov. Niektoré z dosiahnutých výsledkov programov územnej spolupráce sú zahrnuté do súhrnných ukazovateľov v rámci kľúčových investičných tém uvedených vyššie, pričom niektoré vyhradené ukazovatele merajú aspekt spolupráce podporených projektov: ·17 500 podnikov a 3 600 výskumných inštitúcií spolupracovalo na cezhraničných, nadnárodných alebo medziregionálnych projektoch, ·107 000 ľudí využilo výhody iniciatív cezhraničnej mobility, ·viac ako 80 000 ľudí sa zúčastnilo na spoločných miestnych iniciatívach v oblasti zamestnanosti a spoločných kurzoch odbornej prípravy. Rámček 6: Príklady podpory z EŠIF na územnú spoluprácu •V pohraničnej oblasti medzi Francúzskom a Španielskom, kde môžu byť horské oblasti ťažšie prístupné, sa na základe projektu EGAL-URG vytvorila mobilná nemocnica pre prípady katastrof a núdzových situácií vrátane reakcie na krízu spôsobenú pandémiou COVID-19. Do 20 minút sa bežne vyzerajúci kamión premení na nemocnicu so všetkým potrebným vybavením na starostlivosť o 18 pacientov, pričom jej súčasťou je malá jednotka intenzívnej starostlivosti s kapacitou osem pacientov. Projekt získal grant z EFRR vo výške 1,5 milióna EUR. •Projekt alpského priestoru v rámci iniciatívy Interreg s názvom „Inteligentné dediny“ prispieva k modernizácií odľahlých dedín vo Francúzsku, v Taliansku, Nemecku, Rakúsku, vo Švajčiarsku, v Lichtenštajnsku a Slovinsku. Koncepcia inteligentných dedín by mohla v horských oblastiach rozvinúť potenciál miestnych aktérov, aby mohli zo svojho regiónu urobiť atraktívnejšie miesto pre život a prácu. Projekt je teraz súčasťou makroregionálnej stratégie (EUSALP) a je plne začlenený do stratégie Komisie pre inteligentné dediny. Z celkovej investície v hodnote 2,6 milióna EUR sa z EFRR poskytla suma vo výške 2 milióny EUR. 4.Hodnotenia vykonané členskými štátmi Hodnotiace úsilie členských štátov pri posudzovaní dosahovania cieľových hodnôt, postupov v centre vykonávania a výstupov a účinkov podporených akcií zaznamenalo počas minulého roka významný pokrok. Predstavuje to veľký záväzok vytvárať dôkazy na podporu tvorby politík v súlade so silnejším zameraním politiky na výsledky. Hodnotiace úsilie dosiahlo v porovnaní s programovým obdobím 2007 – 2013 výrazný nárast aj v dôsledku rôznych foriem podpory, ktoré poskytla Komisia. Zvýšený počet dokončených hodnotení priniesol rozsiahle poznatky o vykonávaní programov a ich účinnosti. Hoci je ťažké zistenia zovšeobecniť, EŠIF boli účinné v mnohých oblastiach a poskytli konkrétnu podporu pre rôzne druhy prijímateľov vo verejnom a súkromnom sektore, ako aj pre jednotlivcov. Inkluzívny rast je oblasť, v ktorej je pridaná hodnota EÚ zreteľnejšia a na ktorú sa zameriava väčšina vykonávaných hodnotení vplyvu. Hodnotenia vo svojich príslušných oblastiach poskytujú členským štátom cenné podklady na navrhovanie politík, čo zahŕňa prípravu programov na roky 2021 – 2027. Dostupné zistenia budú v posledných rokoch programového obdobia, v ktorom sa očakáva väčší prísun výsledkov, doplnené o čoraz väčší počet hodnotení vplyvu. Ďalšie výzvy sa objavia počas posudzovania vplyvov. Komisia bude naďalej podporovať členské štáty prostredníctvom vyhradených sietí a služieb. Ďalšie podrobnosti o zisteniach z hodnotení vykonaných členskými štátmi a Komisiou o programoch podporovaných z EŠIF sú uvedené v pracovnom dokumente útvarov Komisie, ktorý je priložený k tejto správe. 5.Záver